Byggðarmerki Hvalfjarðarsveitar formlega samþykkt í dag Sveitarstjórn Hvalfjarðarsveitar samþykkti nýtt byggðarmerki á fundi sínum í dag , en málinu hafði verið frestað frá síðasta fundi . Sveitarstjórn klofnaði í málinu , fjórir fulltrúar voru fylgjandi samþykkt en þrír á móti . Listum með 161 undirskriftum kosningabærra íbúa var skilað inn fyrir fundinn í dag , en þar var sveitarstjórn beðin að fresta staðfestingu merkisins um allt að einu ári . Á meðan yrði afstaða íbúa könnuð sem og vafaatriði varðandi lög og reglur . Minnihlutafulltrúar bókuðu um að undarlegt væri að ekki væri tekið tillit til óska íbúanna þegar jafnmargir og raun ber vitni skrifuðu undir listann . Samkvæmt tölum frá Hagstofu Íslands bjuggu um síðustu áramót 441 18 ára og eldri í Hvalfjarðarsveit þannig að þeir 161 sem skrifuðu undir ósk um frestun eru um 37% kosningabærra íbúa sveitarfélagsins . Í síðustu sveitarstjórnarkosningum greiddu 366 atkvæði í sveitarfélaginu . Líkt og Skessuhorn hefur greint frá hefur töluverðrar óánægju gætt með málsmeðferðina hjá íbúum sveitarfélagsins . Dómnefnd hélt aukafund vegna málsins í síðustu viku og áréttaði þá að réttu verklagi hefði verið beitt og keppnisskilmálum fylgt . Nefndin hvatti sveitarstjórn og íbúa til að ná sátt um nýja merkið . Nú hefur sveitarstjórn staðfest merkið líkt og fyrr segir . Gagnrýnin á merkið hefur aðallega lotið að því að það hafi brotið í bága við lög og reglur . Í reglum um samkeppnina segir : „ Merkið skal ekki innihalda þjóðfána , ríkistákn , opinber alþjóðamerki , skjaldarmerki eða annað sem til þess er fallið að villst verði á því og framangreindum merkjum . “ Einhverjir héldu því fram að notkun krossins í merkinu brjóti í bága við þetta ákvæði . Í frétt Skessuhorns um undirskriftasöfnunina mátti skilja það svo að þeir sem rituðu nafn sitt þar hafi verið að mótmæla merkinu sjálfu . Það er ekki rétt , undirskriftarsöfnunin laut eingöngu að framkvæmd keppninnar .